Finland i Eurovision Song Contest

Finland debuterte i Eurovision Song Contest i 1961 i Cannes i Frankrike. Finland har deltatt 56 ganger og har vunnet konkurransen én gang, i 2006 med Lordi og «Hard Rock Hallelujah». Landets nest beste plassering er Käärijäs andreplass fra 2023 med «Cha cha cha», som også vant telefonavstemningen. 

I likhet med Norge er nok Finland mer kjent for sine mindre gode resultater i Eurovision Song Contest. Landet har kommet sist i konkurransen elleve ganger – i ni finaler og to semifinaler. Tre av sisteplassene endte også uten poeng. Etter seieren i 2006 har landet blitt slått ut av semifinalen seks ganger, men har utover i 2020-årene gjort det langt skarpere i konkurransen, med en sjetteplass og en andreplass.

Historikk 
Det er den finske allmennkringkasteren Yle som sender konkurransen i Finland, og som står for utvelgelsen av landets bidrag. Den første deltakelsen kom i 1961, og artist og sang ble valgt gjennom den nasjonale sangkonkurransen Euroviisut. I 2012 byttet Yle ut Euroviisut med Uuden Musiikin Kilpailu (UMK), som er en blanding av Melodi Grand Prix og en talentkonkurranse.

Varierende suksess 

Finland har hatt liten suksess i Eurovision Song Contest, og lenge var Finland det landet med flest deltakelser uten en seier. I 1960-årene kom Finland sist tre ganger, hvorav to ganger uten poeng. 1970-årene var derimot en langt bedre periode, og Finland plasserte seg stort sett midt på resultatlisten. I perioden 1995–2003 måtte Finland stå over annenhver konkurranse på grunn av dårlige plasseringer.  

Marion Rungs sjetteplass fra 1973 var Finlands beste plassering i hele 33 år, inntil Lordi vant i 2006. I 2023 fikk landet sin nest beste plassering, da Käärijä ble nummer to med «Cha cha cha». Sjetteplassene fra 1973 og 2021 er landets tredje beste resultat. 

Til sammen har Finland kommet sist i Eurovision Song Contest elleve ganger: ni ganger i en finale og to ganger i en semifinale. Bare Norge, med sine elleve sisteplasser (samtlige i finaler), tangerer dette. Men samtidig har Norge kommet på topp fem tolv ganger – inkludert tre seire.

Flere fravær 
I likhet med Sverige og Norge boikottet Finland Eurovision Song Contest i 1970. Årsaken var misnøye med konkurransens utvikling, og det faktum at fire land delte seieren året før. Fra 1971 til 1994 deltok Finland hvert år, men måtte stå over i 1995 på grunn av en dårlig plassering året før. Dette innledet en periode der Finland bare deltok annethvert år, og landet var ikke kvalifisert til finalene i 1997, 1999, 2001 og 2003. Finland kvalifiserte seg heller ikke fra semifinalene i 2004 og 2005.

Seieren i 2006 
Landets lenge svake meritter i konkurransen har blitt gjenstand for mye kritikk – men også latter – i Finland. Finnene har til også med laget et humoristisk uttrykk som beskriver landets resultater: «Helvete vil fryse til før Finland vinner Eurovision».
Men i 2006 stoppet endelig Finlands serie med svake resultater, da monster-rockegruppen Lordi deltok i Eurovision Song Contest. Utrustet med masker, økser og fyrverkeri, sang de Finland til sin første seier med «Hard Rock Hallelujah». Låten vant klart og fikk 12 poeng fra hele Norden, Storbritannia, Polen og vertslandet Hellas. Seieren gjorde at Finland og Yle fikk arrangere Eurovision Song Contest 2007 i Helsingfors – 46 år etter debuten i Cannes. Programledere var Jaana Pelkonen og Mikko Leppilampi. 

Finland kvalifiserte seg til finalen i både 2008 og 2009, men med svake plasseringer i finalen. Den neste tiårsperioden ble en svak periode for landet, med kun tre finaledeltakelse. Ellevteplassen fra 2014 ble Finlands beste plassering i perioden. I 2015 fikk Finland sin tiende og hittil siste bunnplassering, da gruppen Pertti Kurikan Nimipäivät endte sist i sin semifinale. Pertti Kurikan Nimipäiväts sang, «Aina mun pitää», er for øvrig den korteste i Eurovision-historien – bare 1 minutter og 25 sekunder lang. Også i 2016 og 2017 ble Finland slått ut i semifinalen. I 2018 klarte Saara Aalto å kvalifisere seg til finalen, men endte nest sist i finalen.

Et suksessfullt skifte 

I 2021 gjorde Yle store endringer i det nasjonale uttaket Uuden Musiikin Kilpailu. Den nye satsningen har ført Finland inn en suksessfull periode. Landet har kvalifisert seg til finalen ved samtlige anledninger siden. I 2021 kom Finland på sjetteplass, landets nest beste plassering til da. I 2023 var Finland storfavoritt til å vinne konkurransen, og endte til slutt på en andreplass bak Sveriges Loreen.

Språk
Som tospråklig land kunne Finland synge på både finsk og svensk da språkregelen gjaldt (1966–1972 og 1977–1998). I denne perioden sang Finland kun på svensk én gang, i 1990. Det hjalp imidlertid ikke på resultatet: Finland kom på sisteplass – delt med Norge. Siden har Finland sunget ytterligere én gang på svensk, i 2012 da landet ikke kvalifiserte seg til finalen. Etter at språkregelen ble opphevet for godt i 1999, har Finland sunget på engelsk elleve ganger, finsk fire ganger og svensk én gang.

Deltakere 
Under er en liste over Finlands deltakere, plasseringer og poeng i konkurransen siden debuten i 1961.

I 2009 kom Finland på tolvteplass i sin semifinale, men avanserte likevel til finalen. Bakgrunnen var at tv-seerne stemte frem ni bidrag til finalen, mens juryene valgte det tiende. Det finske bidraget var juryens valg og sikret seg dermed en finaleplass. Det samme skjedde med Sverige og Charlotte Perrelli i 2008.

Stemmehistorikk
Tabellene under omfatter finske poeng gitt og mottatt i finaler. Poeng i semifinaler er ikke inkludert i tallene. Poengene er delt i fire tabeller for å vise utviklingen i stemmemønsteret. Den første tabellen omfatter alle poeng siden Finlands debut i 1961 og frem til i dag. Tabell nummer to omfatter alle år siden 1975, da poengsystemet med 1–8, 10 og 12 poeng ble innført. Tabell nummer tre omfatter alle år siden 1998, da Finland tok i bruk telefonavstemning for første gang. Siste tabell omfatter alle finaler fra 2016, da dagens ordning med jury- og telefonavstemning ble innført.  

Tallene er hentet fra poengdatabasen ESC Database. Ved like mange poeng, rangeres landene etter hvor mange prosent de har gitt av høyeste mulige oppnåelige totalscore

Poeng fra Finland

Poeng til Finland 

Merk: Tabellene ovenfor er bare basert på finalene. Poeng mottatt og avgitt i semifinalene, er ikke tatt med. Ved like mange poeng, rangeres landene etter hvor mange prosent de har gitt av høyeste mulige oppnåelige totalscore

Galleri

Eurovision Song Contest i Finland

Kommentatorer og poengopplesere

Se også
Euroviisut – Finlands nasjonale finaler før 2012
Uuden Musiikin Kilpailu – Finlands nasjonale finaler etter 2012

Referanser

Eksterne lenker 
 Offisiell nettside for Eurovision Song Contest
 Finland i Eurovision Song Contest
 Raykoff, Ivan og Robert Deam Tobin (red.) (2007). A Song for Europe: Popular Music and Politics in the Eurovision Song Contest. Burlington, VT: Ashgate. ISBN 8273341232. Pajala, Mari: Kapittel 7 – Finland: Zero Points (s. 71–82)

Land i Eurovision Song Contest
Finsk musikk